b'\n_START_ARTICLE_\nNaturhistorie\n_START_PARAGRAPH_\nNaturhistorie er en f\xc3\xa6llesbetegnelse for fag, der besk\xc3\xa6ftiger sig med de stoffer, som jordkloden er sammensat af, og med de levende organismer, der findes p\xc3\xa5 kloden. Traditionelt drejer det sig om geologi, botanik og zoologi, men geografi regnes til tider ogs\xc3\xa5 blandt de naturhistoriske fag. Termen stammer fra det latinske historia naturalis, dvs. kundskab om naturen._NEWLINE_Ordet betegnede tidligere et skolefag og et universitetsstudium, men er stort set g\xc3\xa5et af brug. I den engelsktalende del af verden bruges det tilsvarende udtryk ("natural history") i vidt omfang om en fort\xc3\xa6llende tilgang til naturforhold i mods\xc3\xa6tning til en eksperimenterende og laboratoriebaseret, videnskabelig beskrivelse.'